OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

o európskom partnerstve v oblasti inovácií zameranom na vodné hospodárstvo

1. Úvod

Záplavy, nedostatok vody a suchá majú obrovský environmentálny, sociálny a hospodársky vplyv. Nedostatočná úroveň kvality vody predstavuje nebezpečenstvo pre verejné zdravie a biodiverzitu a zaistenie dodávok bezpečnej pitnej vody a hygienických podmienok predstavuje ešte stále problém, tak v Európe, ako aj za jej hranicami. Udržateľné riadenie rastúceho tlaku na vodné zdroje si vyžaduje nové a inovačné prístupy.

Európske partnerstvá v oblasti inovácií navrhnuté v hlavnej iniciatíve stratégie Európa 2020 s názvom Únia inovácií[1] zabezpečujú strategický prístup a rámec na riešenie slabín európskeho systému pre výskum a inovácie s cieľom urýchliť inovácie, ktoré významne prispievajú k riešeniu spoločenských výziev. Vďaka tomu by sa mala posilniť konkurencieschopnosť Európy, čo prispeje k tvorbe pracovných miest a hospodárskemu rastu. Európske partnerstvá v oblasti inovácií sú prostriedkom na združenie odborných znalostí a zdrojov v oblasti kľúčových politických priorít prostredníctvom mobilizácie a prepojenia všetkých príslušných zainteresovaných strán bez ohľadu na oblasti politiky, sektory a hranice s cieľom rýchlejšie priniesť ľudom prínosy vyplývajúce z prelomových výsledkov a inovácií.

Členské štáty EÚ uznávajú význam inovácií v oblasti hospodárenia s vodou. Dňa 21. júna 2011 Rada Európskej únie vyzvala Komisiu, „aby preskúmala možnosť partnerstva v oblasti inovácií zameraného na vodné hospodárstvo v úzkej spolupráci s členskými štátmi s cieľom dosiahnuť udržateľné a efektívne využívanie vody“[2].

Význam angažovania Európy v udržateľnom hospodárení s vodou ako kľúčovým zdrojom sa zdôrazňuje v hlavnej iniciatíve v rámci stratégie Európa 2020 s názvom Európa efektívne využívajúca zdroje[3]. V Pláne pre Európu efektívne využívajúcu zdroje[4] sa zdôrazňujú zisky, ktoré sa v oblasti efektívnosti môžu dosiahnuť.

Komisia pracuje na Osnove pre zabezpečenie európskych vôd – vodnom míľniku v rámci Plánu pre Európu efektívne využívajúcu zdroje. Táto osnova bude do konca roka 2012 predstavovať politickú odpoveď na problémy a nedostatky pri vykonávaní súčasného rámca EÚ pre politiku hospodárenia s vodnými zdrojmi. Osnova a európske partnerstvá v oblasti inovácií sa budú vyvíjať veľmi koordinovane, aby sa tak zaistilo začlenenie inovačných prístupov a inovačných opatrení na strane dopytu do prípravy a uskutočňovania politiky EÚ pre hospodárenie s vodnými zdrojmi. Európske partnerstvá v oblasti inovácií budú ďalej vychádzať z Akčného plánu v oblasti ekologických inovácií[5], ktorý sa zameriava na podporu inovácií, ktoré vedú k znižovaniu tlaku na životné prostredie a preklenutiu priepasti medzi inováciami a trhom alebo ktorých cieľom je dosiahnuť takéto zníženie a preklenutie.

2. Využitie inovačných príležitostí

Občania, spoločnosti, poľnohospodárstvo a jednotlivé odvetvia priemyslu budú v čoraz väčšej miere potrebovať inovačné riešenia, aby efektívnejšie a účinnejšie dokázali uspokojiť potrebu používať vodu. Inovačné myslenie a inteligentnejšie využívanie inovácií majú potenciál priniesť rýchlo a účinne na trh nové riešenia a zároveň reagovať na potreby koncových užívateľov v mestských, vidieckych a priemyselných oblastiach.

Rozvíjanie inovačného potenciálu v oblasti hospodárenia s vodou môže významne prispieť k tvorbe pracovných miest, hospodárskemu rastu a konkurencieschopnosti v Európe. 1 % nárast miery rastu v odvetví vodného hospodárstva v Európe môže znamenať 10 000 až 20 000 nových pracovných miest[6]. Využitím nových významných trhových príležitostí môže Európa v čoraz väčšej miere získať vedúcu pozíciu na svetovom trhu s inováciami a technológiou v oblasti vodného hospodárstva.

Existuje značný potenciál na posilnenie konkurencieschopnosti a rastu európskeho sektora vodného hospodárstva, ktorý zahŕňa 9 000 aktívnych MSP a poskytuje 600 000 priamych pracovných miest len v oblasti verejnoprospešných služieb6. Takýto potenciál existuje aj v iných sektoroch súvisiacich s vodným hospodárstvom (odvetvia priemyslu používajúce vodu, vývoj vodohospodárskych technológií atď.), v ktorých inovácie môžu priniesť vyššiu prevádzkovú efektívnosť. Rýchlo rastúci svetový trh s vodou dosiahne podľa odhadov do roku 2020 objem 1 bil. USD[7].

Európske sektory súvisiace s vodným hospodárstvom pôsobia pri vývoji inovačných riešení v oblasti vodného hospodárstva už po celom svete, ale často nevyužijú prínosy z uvedenia týchto riešení na trh. Odstránením prekážok pri prenikaní na trhy a podporou komparatívnych výhod Európy v rámci hodnotového reťazca inovácií sa európskym spoločnostiam uľahčí uvádzanie riešení na trh, čím sa zrealizuje ich plný hospodársky potenciál.

Inovačné riešenia problémov súvisiacich s vodným hospodárstvom môžu priamo podporiť širšie environmentálne ciele, akými sú napr. ochrana nášho prírodného kapitálu a ekosystémov a biodiverzity, ktorá ich podporuje. Riešenia týkajúce sa pitnej vody a čistenia odpadových vôd sú okrem toho prospešné pre verejné zdravie, čo zas povedie k značným úsporám. Riešeniami na zlepšenie ochrany oblastí náchylných na záplavy a riešeniami na zlepšenie ochrany v týchto oblastiach sa ďalej posilní verejná bezpečnosti a zabráni sa možným hospodárskym stratám.

3. Spoločenské výzvy

Európe hrozí bez efektívnej politiky na podnecovanie inovácií riziko, že nebude schopná realizovať svoj inovačný potenciál v oblasti vodného hospodárstva na svetových trhoch, a je možné, že bude pri riešení výziev v oblasti vodného hospodárstva zbytočne musieť získavať technológiu inde[8].

Z nedávnych štúdií vyplýva, že vzájomne si konkurujúci dopyt po vzácnych vodných zdrojoch môže podľa odhadov do roku 2030[9] viesť približne k 40 % zníženiu celosvetových zásob vody, ktoré sa dotkne aj rozsiahlych častí Európy. Očakáva sa, že hospodárska súťaž o čistú vodu bude mať v čoraz vyššej miere sociálne, hospodárske, environmentálne a celosvetové geopolitické dôsledky.

Výzvy, pokiaľ ide o kvalitu a kvantitu vody, sú značné V prípade podstatnej časti európskych zásob sladkej vody hrozí riziko, že do roku 2015 nesplnia ciele rámcovej smernice EÚ o vode. Podľa predbežnej analýzy z roku 2009 hrozí 30 % povrchových vôd a 38 % podzemných vôd riziko, že nedosiahnu dobrý stav[10], čo má nepriaznivý vplyv na biodiverzitu a verejné zdravie a bráni poskytovaniu ekosystémových služieb.

Pokiaľ ide o kvalitu vody, nedostatok vody a suchá už ovplyvňujú jednu tretinu územia EÚ v rôznych zemepisných šírkach. Z porovnania vplyvov sucha v EÚ v období 1976 - 1990 a 1991 - 2006 vyplýva zdvojnásobenie dotknutej plochy i obyvateľstva[11]. Európu okrem toho zasiahlo za posledných desať rokov viac ako 175 rozsiahlych povodní, ktoré spôsobili straty na životoch, vysídlenie obyvateľstva a rozsiahle hospodárske straty11.

Predpokladá sa, že tieto výzvy sa z dôvodu zmeny klímy, socio-ekonomického vývoja a rastúceho dopytu po vode v poľnohospodárstve na výrobu potravín a biomasy ešte prehĺbia. Urbanizácia a rýchla industrializácia v kombinácii s demografickým vývojom urýchlili problémy v oblasti vodného hospodárstva, pričom starnúce vodohospodárske infraštruktúry predstavujú ďalšie výzvy. Úspory z efektívneho využívania vody ako zdroja energie a vzájomné pôsobenie v tejto oblasti budú okrem iného získavať na dôležitosti pri udržateľnom hospodárení s vodou.

Pokiaľ ide o rozvojové krajiny, splnenie miléniových rozvojových cieľov v oblasti zabezpečenia hygienických podmienok a pitnej vody je nevyhnutné pre boj proti chudobe a podporu hospodárskeho rozvoja miliónov ľudí.

4. Reakcia EÚ

Ochrana vodných zdrojov a podpora udržateľného hospodárskeho rastu sú navzájom prepojené a vyžadujú si integrovaný prístup. Európskym partnerstvom v oblasti inovácií sa uľahčí hľadanie inovačných riešení na podporu účinnej politiky EÚ v oblasti vodného hospodárstva a zároveň sa ním rozvinie potenciál podnikateľskej a priemyselnej sféry na inovácie a získanie konkurenčných výhod. Popri nových prístupoch k výskumu a vývoju technológií budú potrebné aj nové prístupy k financovaniu IKT, riadeniu, priestorovému plánovaniu, inštitúciám, manažmentu a iným disciplínam alebo interakcia medzi nimi.

4.1 Prínos prístupu na úrovni EÚ

Vedomosti a technológie v európskom sektore vodného hospodárstva sú vynikajúce, ale roztrúsené. Európskym partnerstvom v oblasti inovácií sa môže združením zdrojov zo všetkých sektorov a krajín vytvoriť kritická masa a podporiť hospodárska súťaž a rovnaké podmienky. Opatreniami na európskej úrovni sa môže uľahčiť koordinácia úsilia, prevencia duplicity, vymedzenie spoločných cieľov, presadenie iniciatív v praxi a môže sa urýchliť získanie inovačných riešení. Európskym partnerstvom v oblasti inovácií sa najlepšie využijú existujúce zdroje a odporúčané opatrenia, ktoré si vyžadujú ďalšiu podporu. Prístupom na úrovni EÚ sa okrem toho poskytnú potrebné úspory z rozsahu na vývoj, vykonanie a podporu šírenia inovačných riešení.

Voda nie je obmedzená administratívnymi hranicami. Cezhraničné vlastnosti hospodárenia s vodou si v súlade s európskou politikou v oblasti vodného hospodárstva vyžadujú celistvý a integrovaný európsky prístup, ktorý sa bude uplatňovať na úrovni povodí riek. Na dosiahnutie tohto cieľa je nevyhnutná regionálna a medzinárodná koordinácia.

Opatrenia na strane dopytu (obstarávanie, regulačné rámce, štandardné nastavenia atď.) majú kľúčový význam pre nasadenie a prijatie inovácií v oblasti vodného hospodárstva a mali by sa identifikovať v rámci európskeho partnerstva v oblasti inovácií. Európska regulácia je významnou hnacou silou inovácií a obchodu. Európskym partnerstvom v oblasti inovácií sa môže uľahčiť primerané zohľadnenie inovačných riešení pri vývoji a vykonávaní politiky. Obstarávanie infraštruktúry v oblasti vodného hospodárstva, ktoré vykonávajú verejné orgány a poskytovatelia verejnoprospešných služieb, má potenciál stať sa kľúčovou hnacou silou pre vývoj a prijímanie inovačných riešení. Iné regulačné rámce, ako napr. smernica o ekodizajne, by sa mohli považovať za dôležité pre zlepšenie prijatia inovačných dizajnových riešení na trhu, čím sa podporujú ciele politiky. Možno bude potrebné vypracovať alebo zaktualizovať relevantné normy.

Je potrebné, aby sa nástroje EÚ zameriavajúce sa na stranu ponuky inovácií, napr. financovanie výskumu a vývoja, primerane prepojili s opatreniami na strane dopytu, opatreniami a politikami, ktoré sú potrebné na podporu inovácií. Európskym partnerstvom v oblasti inovácií sa spojí silný výskumný a inovačný rozmer s opatreniami na strane dopytu v rámci rôznych politických oblastí, aby sa opatreniami na podporu inovácií na úrovni EÚ a vnútroštátnej úrovni (napr. preskúmanie regulačných úprav a navrhnutie nových pravidiel, urýchlenie schvaľovania výrobkov, urýchlené prijatie štandardných nastavení, nasadzovanie stratégií verejného obstarávania atď.) skrátil čas vstupu na trh. Napokon je potrebné uviesť, že európskym partnerstvom v oblasti inovácií sa vytvoria cezhraničné príležitosti pre jednotlivé odvetvia, najmä MSP, nájsť si pri vývoji inovačných riešení partnerov v rámci celej EÚ.

4.2 Celkové a čiastkové ciele

V súlade s výzvami a príležitosťami spomenutými v predchádzajúcej časti textu a vzhľadom na dôležitosť opatrení na európskej úrovni by sa európskym partnerstvom v oblasti inovácií zameraným na vodné hospodárstvo malo prispieť k dosiahnutiu celkových cieľov politiky EÚ v oblasti vodného hospodárstva v súlade s vymedzením v rámcovej smernici o vode a pláne pre efektívne využívanie zdrojov a k prekonaniu ťažkostí pri vykonávaní. Medzi strategické ciele európskeho partnerstva v oblasti inovácií do roku 2020 patrí konkrétne:

· poskytovať všetkým občanom bezpečné dodávky vody za dostupné ceny a zároveň zabezpečiť, aby nedostatkom vody netrpelo ani životné prostredie ,

· dosiahnuť relatívne oddelenie úbytku vodných zdrojov od úrovne hospodárskej činnosti v kľúčových sektoroch v EÚ (vrátane sektora energetiky, poľnohospodárstva a chemického priemyslu),

· zachovať a posilniť dobrý stav vôd vo všetkých povodiach riek v EÚ, pokiaľ ide o kvalitu, kvantitu a využitie, a to aj v kontexte rastúceho tlaku na vodné zdroje.

Na meranie pokroku dosiahnutého pri plnení týchto strategických celkových cieľov a na motivovanie zainteresovaných strán, aby sa aktívne zapojili do ich plnenia, sa formulujú čiastkové ciele. Sú v nich zohľadnené rôzne oblasti opatrení, ktoré sú obsiahnuté v strategických celkových cieľoch a v samotnom európskom partnerstve v oblasti inovácií. Čiastkové ciele sa ďalej rozpracujú v strategickom vykonávacom pláne, ktorý sa má vypracovať na jeseň 2012, a budú úzko prepojené s Osnovou pre zabezpečenie európskych vôd, ktorej prijatie je naplánované na november 2012.

Za týchto podmienok sa európske partnerstvo v oblasti inovácií bude zameriavať na splnenie týchto cieľov do roku 2020:

· Všetky plány správy povodí sa vykonajú včas, v roku 2015. Napriek narastajúcemu tlaku v oblasti vodného hospodárstva sa celkové ciele budú naďalej plniť, pričom sa vplyvy sucha a záplav znížia na minimum, prispôsobia sa plodiny, zvýši sa zadržiavanie vody v pôde a zefektívnia sa závlahové systémy. Alternatívne možnosti dodávky vody sa využívajú iba v prípadoch, ak neexistujú žiadne menej nákladné možnosti úspor.

· Straty vody sa v celej EÚ znížia na udržateľnú úroveň, a to prostredníctvom inovácií zameraných na regióny, kde takéto straty predstavujú najpálčivejší problém.

· Extrahovanie vody predstavuje vo všetkých regiónoch menej ako 20 % dostupných obnoviteľných zdrojov vody.

Tento postup by mal viesť k týmto prínosom pre inovácie a konkurencieschopnosť:

· Čas vstupu inovácií v oblasti vodného hospodárstva na trh je v Európe kratší ako v hospodárstvach na podobnej úrovni vývoja. Európa má na svetovom trhu s inovačnými riešeniami, ktoré dokážu efektívne riešiť výzvy v oblasti vodného hospodárstva, vedúcu úlohu.

· Ekologické priemyselné odvetvia spojené s hospodárením s vodou v EÚ zvýšili do roku 2030 svoj obrat v EÚ o 20 % a svoje pracovné príležitosti o 20 %[12].

· V rámci svetového trhu sa zavádzajú udržateľné praktiky hospodárenia s vodou, ktoré sa začleňujú do spolupráce EÚ a jej členských štátov so susednými a rozvojovými krajinami v oblasti vodného hospodárstva.

Samotné európske partnerstvo v oblasti inovácií bude mať tieto operačné ciele:

· Dohodnúť sa do konca roka 2012 na strategickom vykonávacom pláne.

· Do roku 2013 efektívne fungovať ako platforma na účinnú spoluprácu verejných a súkromných zainteresovaných strán v oblasti vývoja inovačných riešení pre výzvy v oblasti vodného hospodárstva.

· Do roku 2013 zriadiť online trh pre inovácie v oblasti vodného hospodárstva, čím sa umožní spolupráca subjektov zo strany dopytu a ponuky v rámci celej EÚ.

· Do roku 2015 vykázať prvé výsledky opatrení na odstránenie najvýznamnejších prekážok pre inovácie na úrovni EÚ, úrovni členských štátov a regionálnej úrovni s cieľom zaistiť, aby sa inovácie podporovali legislatívnymi a finančnými nástrojmi.

· Do roku 2020 predstaviť vyskúšané riešenia pre 10 najvýznamnejších výziev v oblasti vodného hospodárstva, ktoré sa úspešne rozšírili a presadili v praxi.

5. Oblasti, na ktoré sa inovácie zameriavajú

Na optimalizáciu činností pri odstraňovaní prekážok pre inovácie, vývoji riešení, ktoré sa dajú uviesť na trh, a vypracovaní stratégií rozšírenia sa navrhujú tri pracovné balíky: hospodárenie s vodou v mestách, hospodárenie s vodou na vidieku a hospodárenie s vodou v priemysle. Zainteresované strany vyslovili tomuto prístupu v rámci extenzívnych konzultácií širokú podporu. Použitie pracovných balíkov je pragmatické riešenie na organizáciu výstupných činností európskeho partnerstva v oblasti inovácií prostredníctvom koherentnej skupiny zainteresovaných strán, ktoré riešia relatívne podobné výzvy. Tento orientačný opis slúži ako základ na vypracovanie pracovných balíkov:

· Hospodárenie s vodou v mestách

Hospodárenie s vodou v mestách sa v dôsledku ďalšej urbanizácie (očakáva sa, že v roku 2050 bude viac ako 80 % obyvateľstva krajín EÚ žiť v mestských oblastiach[13]) nachádza pod rastúcim tlakom. Potrebný je integrovaný prístup, v ktorom bude ústrednú úlohu zohrávať kolobeh vody v mestách a ktorý bude zahŕňať všetky zainteresované strany, ktoré majú vplyv na výzvy v oblasti vodného hospodárstva alebo ktoré ich musia riešiť. Patria sem profesionálne subjekty, ako aj občania a miestne správy, ktoré majú zaručiť prijatie a využívanie inovácií. Inovačné riešenia, ktoré sa zameriavajú na vzťah medzi vodou a energiou, efektívne hospodárenie s vodnými zdrojmi (v domácnostiach a v priemysle), kvalitu vody, vodohospodársku infraštruktúru, rekreáciu, verejné zdravie a informovanosť používateľov prostredníctvom IKT, budú zohrávať kľúčovú úlohu. Činnosti sa budú v oblasti energetiky, dopravy a IKT koordinovať s iniciatívou Európskej komisie „Inteligentné mestá a obce“.

· Hospodárenie s vodou na vidieku

Pokiaľ ide o oblasť vidieka, biodiverzitu, poľnohospodárstvo, priestorové plánovanie a riadenie využívania pôdy sa navzájom ovplyvňujú a môžu navzájom súťažiť o dostupné vodné zdroje. Vidiecke oblasti môžu okrem toho zohrávať dôležitú úloh pri prevencii záplav a pri zmierňovaní vplyvov nedostatku vody a sucha. Európske partnerstvo v oblasti inovácií zamerané na vodné hospodárstvo sa bude zaoberať prepojením medzi hospodárením s vodou na úrovni poľnohospodárskych podnikov a prideľovaním vodných zdrojov poľnohospodárstvu na úrovni spádových oblastí či vodných útvarov a prípustným tlakom na kvalitu vody. Dané európske partnerstvo v oblasti inovácií sa bude koordinovať s európskym partnerstvom v oblasti inovácií zameraným na poľnohospodársku produktivitu a udržateľnosť, ktoré sa bude zaoberať otázkami kvality a kvantity vody na úrovni poľnohospodárskych podnikov.

· Hospodárenie s vodou v priemysle

Inováciami v oblasti priemyselných postupov, aplikácií IKT a nových technológií na účinnejšiu úpravu sa znížia náklady a spotreba energie, ako aj znečistenie. V priemyselných odvetviach s vysokou spotrebou vody, ako napr. vo výrobe energie alebo chemickom priemysle, budú mať inovácie na zvýšenie efektívnosti hospodárenia s vodnými zdrojmi pri výrobných postupoch priaznivý vplyv na zníženie „celkovej vodnej stopy“. Európske partnerstvo v oblasti inovácií zamerané na vodné hospodárstvo sa bude sústrediť na to, aby sa priemyslu a MSP uľahčilo šírenie týchto inovácií. Preskúmajú sa možnosti vzájomného doplnenia s európskym partnerstvom v oblasti inovácií zameraným na suroviny.

S cieľom riešiť prierezové otázky, ktoré sú dôležité pre činnosti patriace do dvoch alebo všetkých troch pracovných balíkov, sa vymedzí niekoľko spoločných tém. Môže medzi ne patriť napr. správa povodí, zmena klímy a voda, prepojenie energetiky a vody, riadenie vodných zdrojov, rozvojová spolupráca, finančné inžinierstvo alebo normalizácia týkajúce sa vodného hospodárstva.

6. Vykonávanie európskeho partnerstva v oblasti inovácií

Základ pre výstupy európskeho partnerstva v oblasti inovácií bude tvoriť strategický vykonávací plán, ktorý bude vychádzať zo zásady „zdola nahor“ a v rámci ktorého sa stanovia priority pre opatrenia v rámci pracovných balíkov a určia sa spoločné témy, ktoré by sa mali riešiť. V strategickom vykonávacom pláne sa v plnej miere zohľadnia príslušné programy a iniciatívy na financovanie z rozpočtu EÚ[14] s cieľom optimalizovať vplyv financovania a prispieť k plneniu cieľov európskeho partnerstva v oblasti inovácií. V strategickom vykonávacom pláne sa takisto preskúmajú ciele európskeho partnerstva v oblasti inovácii, pričom sa zohľadní Osnova pre zabezpečenie európskych vôd.

6.1 Výstupy

Vykonávanie európskeho partnerstva v oblasti inovácii povedie k týmto výstupom:

· Stanovištia pre inovácie

Prvý súbor stanovíšť pre inovácie bude zriadený do roku 2013 s cieľom identifikovať prekážky pre inovácie, vyvinúť, otestovať a ukázať konkrétne činnosti, opatrenia, prototypy a riešenia v súlade so strategickým vykonávacím programom, ktoré sa týkajú hlavne výziev v oblasti vodného hospodárstva. Tieto stanovištia siahajú od fyzických demonštračných stanovíšť po projekty spolupráce alebo vytvorenie sietí. Stanovištia pre inovácie bude zohrávať kľúčovú úlohu pri vykonávaní európskeho partnerstva v oblasti inovácií.

· Šírenie inovačných riešení

Európskym partnerstvom v oblasti inovácií sa uľahčí vývoj stratégií na šírenie prelomových a inovačných riešení pre najvýznamnejšie výzvy v oblasti vodného hospodárstva a urýchli sa ich prijatie na trhu.

· Riešenie prekážok pre inovácie v oblasti vodného hospodárstva

Vývoju riešení zameraných na úspešné uvedenie inovácií na trh a ich šírenie bránia rôznorodé prekážky (regulačné, finančné, normalizačné, technické, sociálne atď.). V rámci európskeho partnerstva v oblasti inovácií sa určia najvýznamnejšie prekážky pre inovácie. V rámci európskeho partnerstva v oblasti inovácií sa zmapujú opatrenia a kroky potrebné na prekonanie ťažkostí a vymedzenie príležitostí na urýchlenie dosiahnutia prelomových výsledkov a inovácií pre každý článok hodnotového reťazca od výskumu až po trh.

· Trh pre inovácie v oblasti vodného hospodárstva

Do roku 2013 sa vyvinie a zriadi online trh, ktorí umožní, aby subjekty, u ktorých sa problém vyskytol, mohli komunikovať so subjektmi, ktoré dokážu poskytnúť riešenia, nezávisle od ich zemepisnej polohy. Trh bude monitorovaný prostredníctvom riadiacej štruktúry európskeho partnerstva pre inovácie v oblasti vodného hospodárstva a bude napojený na ostatné oblasti výstupov.

6.2 Financovanie

V rámci európskeho partnerstva pre inovácie v oblasti vodného hospodárstva sa určí, ako môžu rôzne programy financovania na úrovni EÚ, vnútroštátnej a regionálnej úrovni, ako aj súkromné zdroje najlepšie spolupôsobiť s cieľom urýchliť vývoj inovačných riešení, napr. prostredníctvom použitia siete investorov pre ekologické inovácie zriadenej v rámci Akčného plánu pre ekoinovácie. EK zváži príslušnú podporu činností v rámci európskeho partnerstva v oblasti inovácií prostredníctvom 7. rámcového programu. Podporuje sa, aby členské štáty začlenili príslušné investície do budúcich programov v rámci štrukturálnych fondov na obdobie 2014 - 2020.

7. Riadenie

Európske partnerstvo v oblasti inovácií si bude vyžadovať účasť a plné nasadenie všetkých príslušných zainteresovaných strán z celého hodnotového reťazca inovácií.

V rámci európskeho partnerstva v oblasti inovácií sa využijú činnosti a výsledky existujúcich európskych, vnútroštátnych a regionálnych iniciatív a partnerstvo sa bude s nimi úzko koordinovať. Medzi tieto iniciatívy patria príslušné iniciatívy spoločného programovania, vnútroštátne a regionálne programy pre výskum a inovácie, európske technologické platformy, finančné mechanizmy, ostatné európske partnerstvá v oblasti inovácií a iné inovačné iniciatívy, aby sa tak zabránilo duplicite a podporili sa synergie.

Vďaka tomuto modelu riadenia sa umožní, aby sa pri stanovení prioritných oblastí, v ktorých sa môžu vykonať inovačné opatrenia a v ktorých by sa mali vykonať, použil prístup „zdola nahor“. Zároveň sa tak zaistí plné nasadenie na najvyššej rozhodovacej úrovni, a to pokiaľ ide o všetky zúčastnené zainteresované strany .

Obrázok 1: Vizuálne znázornenie modelu riadenia

Európska komisia zriadi riadiacu skupinu na vysokej úrovni, ktoré bude fungovať na základe pozvania. Riadiacej skupine na vysokej úrovni, ktorá bude pozostávať z európskych komisárov, zástupcov členských štátov, európskeho parlamentu a širokého spektra zainteresovaných strán, bude predsedať komisár pre životné prostredie. Členovia budú pozvaní ako samostatné osoby a budú zastupovať celý hodnotový reťazec inovácií. Riadiaca skupina na vysokej úrovni stanoví mandát pre európske partnerstvo v oblasti inovácií a prijme strategický vykonávací plán a viacročný plán na obdobie 2012-2020. Úloha riadiacej skupiny na vysokej úrovni počas fázy vykonávania sa preskúma po prijatí strategického vykonávacieho plánu.

Riadiaca skupina na vysokej úrovni vymenuje pracovnú skupinu, ktorej zloženie bude zodpovedať zloženiu riadiacej skupiny na vysokej úrovni a ktorá bude spájať operačnú a rozhodovaciu úroveň. Pracovná skupina bude zodpovedná za návrh strategického vykonávacieho plánu a za zaručenie prístupu „zdola nahor“. Zloženie pracovnej skupiny sa môže preskúmať po prijatí strategického vykonávacieho plánu, pričom existuje možnosť zvýšiť počet zainteresovaných strán, ktoré budú zastúpené počas fázy vykonávania pri zachovaní efektívnej rozhodovacej kapacity. Počas fázy vykonávania európskeho partnerstva v oblasti inovácií bude pracovná skupina pomáhať pri monitorovaní pokroku v rámci činností na základe stanovených cieľov. Pracovná skupina bude okrem toho koordinovať a vzájomne obohacovať jednotlivé činnosti európskeho partnerstva v oblasti inovácií a bude podporovať vývoj stratégií šírenia.

Pre každý pracovný balík sa zriadia operačné siete, ktoré budú pozostávať zo všetkých zainteresovaných strán dôležitých pre každý pracovný balík a zo subjektov, ktoré sa podieľajú na stanovištiach pre inovácie. S cieľom zaistiť maximálnu výmenu vedomostí a skúseností a s cieľom motivovať rozšírenie činností európskeho partnerstva v oblasti inovácií budú tieto siete otvorené iným európskym inovačným činnostiam týkajúcim sa oblasti vodného hospodárstva. Bude sa požadovať, aby všetci členovia sietí podpísali vyhlásenie o záväzkoch. Siete budú zodpovedné za koordináciu pracovných balíkov, kontakty s stanovišťami pre inovácie a uľahčenie výstupových opatrení európskeho partnerstva v oblasti inovácií (nájdenie trhových príležitostí, riešenie rôznych prekážok pre inovácie, určenie možností financovania a vývoj stratégií šírenia). Činnosti sietí bude koordinovať pracovná skupina, ktorá bude nad týmito činnosťami vykonávať aj dohľad.

Každoročne sa zorganizuje stretnutie európskeho partnerstva v oblasti inovácií zameraného na vodné hospodárstvo s cieľom umožniť všetkým subjektom, aby sa stretli a aby diskutovali o výstupových opatrenia európskeho partnerstva v oblasti inovácií. V rámci tohto stretnutia sa stretnú siete, aby podali správu o činnostiach, monitorovali vývoj a posúdili pokrok dosiahnutý v rámci stanovíšť pre inovácie. Po stretnutí sietí pracovných balíkov sa stretnú spoločné témy, aby diskutovali o pokroku a oblastiach, ktoré si vyžadujú budúce opatrenia. Po týchto stretnutiach zasadne pracovná skupina a v rámci tohto zasadnutia podajú siete a spoločné témy svoje správy a získajú strategické usmernenia. Počas týchto stretnutí sa bude merať pokrok pri dosahovaní cieľov.

Európska komisia bude fungovať ako hnacia sila a sprostredkovateľ procesu európskeho partnerstva v oblasti inovácií. Európska komisia zriadi sekretariát pre európske partnerstvo v oblasti inovácií, ktorý bude podporovať pracovnú skupinu pri vývoji strategické vykonávacieho plánu a bude podporovať fázu vykonávania európskeho partnerstva v oblasti inovácií. Po prijatí strategického vykonávacieho plánu Európska komisia posúdi tento plán a navrhne, ako by mohol prispieť k splneniu cieľov európskeho partnerstva v oblasti inovácií.

8. Ďalšie kroky

Európska komisia plánuje tieto míľniky:

· Posúdenie oznámenia o európskom partnerstve v oblasti inovácií Európskym parlamentom a Radou do mája 2012.

· Zriadenie riadiacej skupiny na vysokej úrovni a úvodné stretnutie pred letom 2012.

· Vymenovanie pracovnej skupiny a zriadenie sekretariátu pre európske partnerstvo v oblasti inovácií do septembra 2012.

· Vypracovanie strategického vykonávacieho plánu pracovnou skupinou do decembra 2012.

· Prijatie strategického vykonávacieho plánu riadiacou skupinou na vysokej úrovni do decembra 2012. Komisia predloží tento plán Európskemu parlamentu a Rade spolu so svojou reakciou na tento plán.

· Od začiatku roku 2013 - začiatok vykonávania európskeho partnerstva v oblasti inovácií: napr. výber prvých stanovíšť pre inovácie, zriadenie sietí pracovných balíkov, vykonávanie opatrení na strane dopytu, vývoj online trhu atď.

· Európska komisia zorganizuje preskúmanie európskeho partnerstva v oblasti inovácií v roku 2013 na posúdenie pokroku.

· Pravidelné preskúmanie pokroku dosiahnutého pri vykonávaní na základe stanovených cieľov.

[1] Oznámenie KOM(2010) 546 v konečnom znení.

[2] Závery Rady Európskej únie z 21. júna 2011. (Dokument 11308/11).

[3] Európa efektívne využívajúca zdroje, KOM(2011)21 v konečnom znení.

[4] Plán pre Európu efektívne využívajúcu zdroje. KOM(2011) 571 v konečnom znení.

[5] KOM(2011) 899 v konečnom znení.

[6] Pracovný dokument útvarov Komisie: Spoločná výskumná programová iniciatíva v oblasti vodného hospodárstva (dok. SEK(2011) 1250 v konečnom znení).

[7] Správa LUX Research s názvom „Water Cultivation: The Path to Profit in Meeting Water Needs“, 2008.

[8] Publikácia Global Water Intelligence, 2011. Global Water Market 2011 - Meeting the world's water and wastewater needs until 2016.

[9] Publikácia McKinsey & Company, 2009. Charting our Water Future: Economic frameworks to inform decision-making.

[10] Oznam pre zástupcov vodohospodárskych úradov, „Predbežná analýza plánov správy povodí v roku 2009“. Stretnutie zástupcov vodohospodárskych úradov, Varšava, 8. – 9. decembra 2011.

[11] Európska environmentálna agentúra (EEA), 2010: Vodné zdroje: Kvantita a toky - SOER 2010 tematické posúdenie.

[12] Na priemyselné odvetvia spojené s vodným hospodárstvom pripadá 33 % svetového trhu pre ekologické priemyselné odvetvia, pričom podľa odhadu z roku 2010 ich ročný obrat dosahuje 1,15 bil. EUR. Na zamestnanosť v priemyselných odvetviach spojených s vodným hospodárstvom pripadalo v roku 2010 v Európe 22 % celkovej zamestnanosti v ekologických priemyselných odvetviach. Štúdia Ecorys study on the number of jobs dependent on the Environment and Resource Efficiency improvements (február 2012).

[13] Publikácie od Population Division of the Department of Economic and Social Affairs of the United Nations Secretariat s názvom World Population Prospects: The 2006 Revision a World Urbanization Prospects: The 2007 Revision, http://esa.un.org/unup

[14] Vrátane prostredníctvom vnútroštátnych a regionálnych výskumných a inovačných stratégií budúcej politiky súdržnosti EÚ.